Diari Oficial de la Generalitat Valenciana


Sumari del DOGV 8908, del 18-09-2020 (2020/7444)

INSTRUCCIÓ de 15 de setembre de 2020, del director general de Formació Professional i Ensenyaments de Règim Especial, sobre l'aplicació de mesures d'organització i funcionament extraordinàries per a la continuïtat de l'activitat escolar durant el curs 2020/2021 en escoles de Música, escoles de Dansa i escoles de Música i Dansa de la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8908

Data del DOGV
:   18-09-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2020/7444


Data del document
:   15-09-2020

Organisme emissor
:   Conselleria d'Educació, Cultura i Esport

Tipus de document
:   Instrucció

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * educació
    * legislació
    * malaltia infecciosa

INSTRUCCIÓ de 15 de setembre de 2020, del director general de Formació Professional i Ensenyaments de Règim Especial, sobre l'aplicació de mesures d'organització i funcionament extraordinàries per a la continuïtat de l'activitat escolar durant el curs 2020/2021 en escoles de Música, escoles de Dansa i escoles de Música i Dansa de la Comunitat Valenciana. [2020/7444]  
La continuïtat de l'activitat escolar en les escoles de Música, escoles de Dansa i escoles de Música i Dansa de la Comunitat Valenciana estarà supeditada, durant el curs 2020/2021, a l'adopció d'un seguit de mesures tècniques, humanes i organitzatives per a fer front a la pandèmia de la Covid-19. En particular, l'apartat 17é de la Resolució de 17 de juliol de 2020, de la consellera de Salut Universal i Salut pública, de modificació i adopció de mesures addicionals i complementàries de l'Acord de 19 de juny, del Consell, sobre mesures de prevenció front a la Covid-19, assenyala una sèrie de mesures específiques que les escoles han de seguir a l'hora de desenvolupar la seua activitat escolar. Així mateix, també és d'aplicació la Guia de gestió de casos Covid-19 en els centres educatius d'ensenyaments no universitaris de la Comunitat Valenciana durant el curs 2020/2021. Finalment, es considera oportú recordar que totes les escoles de música poden seguir les recomanacions de 22 de juny de 2020, de la SDG de Promoció de la Salut i Prevenció, per al desenvolupament d'activitats d'assaig i interpretació dirigides a societats musicals i corals, a l'hora d'organitzar les classes de conjunt, instrumental o vocal.  
  
Tot i això, es fa necessària la publicació d'aquesta instrucció per a aclarir alguns aspectes organitzatius i fer extensibles, a l'ensenyament no reglat, totes aquelles mesures adoptades per a l'activitat docent dels conservatoris i centres autoritzats d'ensenyaments artístics elementals i professionals de Música i Dansa de la Comunitat Valenciana per al curs 2020/2021. En qualsevol cas, l'aplicació d'alguns aspectes s'ha d'harmonitzar en el context formatiu de l'ensenyament no reglat, per la qual cosa, pel que fa a les escoles de música, caldrà tindre en compte, en tot moment, el que es dicta en el capítol III del Decret 91/2013, de 5 de juliol, del Consell, pel qual es regulen les escoles de música de la Comunitat Valenciana, en relació amb l'ordenació d'aquests ensenyaments.  
La competència per a emetre la present instrucció està determinada en el Decret 105/2019, de 5 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat (DOGV núm.8590, de 12.07.2019), així com en el Decret 186/2017, de 24 de novembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esport, que assenyala que les competències en relació amb les escoles de música i les escoles de música i dansa corresponen a la Direcció General de Formació Professional i Ensenyaments de Règim Especial,  
Per tot això, a la vista del que disposa la Resolució de 28 de juliol de 2020, del secretari autonòmic d'Educació i Formació Professional, per la qual es dicten instruccions en matèria d'ordenació acadèmica i d'organització de l'activitat docent dels conservatoris i centres autoritzats d'ensenyaments artístics elementals i professionals de Música i Dansa de la Comunitat Valenciana per al curs 2020/2021 (DOGV 8871, 31.07.2020), dicte la present  
  
  
Instrucció  
  
Primer  
De la Resolució de 28 de juliol de 2020, del secretari autonòmic d'Educació i Formació Professional, serà d'aplicació a les escoles de Música, escoles de Dansa i escoles de Música i Dansa de la Comunitat Valenciana, el següent contingut:  
  
a) Del punt 2.2 (normes d'organització i funcionament):  
2.2.2 Accés als centres, apartats 1, 2, 4.  
2.2.3 Criteris per a la confecció dels grups d'alumnat, tots els apartats adaptant-los a l'ensenyament no reglat.  
2.2.6 Mitjans de difusió dels centres docents, apartat 6.  
2.2.9. Salut i seguretat en els centres educatius, apartats 3, 6 i 7.  
  
2.2.10 Assistència sanitària de l'alumnat, tots els apartats.  
b) Del punt 16 (altres aspectes relatius a l'organització i al funcionament dels centres enfront d'incidències d'inici de curs que es puguen donar): apartat 16.3.  
  
Segon  
Publicar aquesta instrucció en el Diari Oficial de la Generalitat Valenciana per a coneixement general dels titulars de les escoles de música, escoles de dansa i escoles de música inscrites en el Registre de Centres Docents de la Comunitat Valenciana.  
  
València, 15 de setembre de 2020.- El director general de Formació Professional i Ensenyaments de Règim Especial: Manuel Gomicia Giménez.